Sebastian Fitzek

Sebastianas Davidas Ficekas (, 1971 m.spalio 13 d. Vakarų Berlynas, Vakarų Vokietija) – vokiečių rašytojas ir žurnalistas. Jo pirmoji knyga „Terapija“ () 2006 m. Vokietijoje tapo bestseleriu ir iš pirmos vietos išstūmė „Da Vinčio kodą“. S. Ficekas šiuo metu yra vienas sėkmingiausių Vokietijos rašytojų.

 Biografija 
S. Ficekas gimė Vakarų Berlyne. Jo tėvas Berlyno Lichtenfeldės rajone esančioje Lilientalio gimnazijoje ėjo direktoriaus pareigas, motina buvo mokytoja. Turi brolį neurochirurgą, vardu Klemensas. Berlyne baigęs Šarlotenburgo Miško gimnaziją, S. Ficekas pradėjo studijuoti veterinariją, tačiau po trijų mėnesių studijas nutraukė. Iki pat pirmojo valstybinio egzamino studijavo teisę, Berlyno Humboldtų universitete apgynė daktaro disertaciją autorių teisių tema, vėliau įvairiose Vokietijos radijo stotyse dirbo vyriausiuoju redaktoriumi ir programų direktoriumi. Keletą metų Berlyno radijo stotyje 104,6 RTL dirbo programų valdyboje.

Kaip bendraautoriai, S. Ficekas ir Jurgenas Udolfas 2005 m. išleido „Profesoriaus Udolfo vardų knygą“ (), tai buvo pirmasis S. Ficeko kūrinys. 2006 m. S. Ficekas pradėjo rašyti psichologinius trilerius ir visi jie tapo bestseleriais.

Pirmasis S. Ficeko romanas – „Terapija“. Idėja parašyti šį romaną kilo 2000 m. belaukiant savo merginos prie ortopedo kabineto. Romane pasitelkti motyvai, panašūs į miesto legendą „Pradingęs viešbučio kambarys“ (dar žinomą kaip „Dingusi dama“), tačiau nėra oficialaus patvirtinimo, kad ši legenda iš tiesų būtų rašytoją įkvėpusi. Trylika kartų įvairūs redaktoriai atsisakė leisti šią knygą, kol 2006 m. liepą ją išspausdino leidykla „Droemer Knaur Verlag“. Kino kompanija „Odeon Film AG“ nupirko „Terapijos“ ekranizavimo teises ir galiausiai 2023 m. pasirodė TV serialas. 2007 m. „Terapija“ buvo nominuota Frydricho Glauzerio apdovamojimui kaip geriausias kriminalinis debiutas.

Kitas jo romanas, „Amoko žaidimas“ (), pasirodė 2007 m. ir kino kompanija „Goldkind Film AG“ nupirko ekranizavimo teises. 2012 m. pasirodė pirmoji jo kūrinių ekranizacija „Vaikas“ (), pastatyta pagal to paties pavadinimo 2008 m. romaną.

2016 m. išleistas S. Ficeko romanas „Siuntinys“ ().

2017 m. jis išleido romaną  ir savo pirmąją knygą vaikams „Pupsi & Stinki“, kurios bendraautoris yra iliustratorius Jornas Štolmanas. 2017 m. „AchtNacht“ Vokietijoje buvo perkamiausia grožinė knyga.

2018 m. romanas „Siuntinys“ Vokietijoje tapo perkamiausia grožine knyga. Romanas „Kalinys“ () pasiekė trečią vietą.

2018 m. vasario pabaigoje S. Ficekas įsteigė Viktoro kriminalinių kūrinių premiją (Viktor Crime Award), kuria apdovanojami nauji kriminalinės literatūros ir trilerių autoriai. Pirmąja laureate tapo rašytoja Michaela Kastel  su knyga „Toks tamsus miškas“ ().

 Įtakos 
Pasak paties S. Ficeko, nuo vaikystės jį įkvėpė Enida Blaiton, Michaelis Endė ir Alfredas Veidemanas, o vėliau – Stivenas Kingas, Maiklas Kraitonas ir Džonas Grišamas. Dabar jis labiausiai skaito Harlano Kobeno kūrinius.

 Asmeninis gyvenimas 
2010 m. S. Ficekas susituokė su Sandra. 2019 m. jis pranešė apie skyrybas. Santuokoje gimė duktė ir du sūnūs.

Po to, kai 2013 m. pirma laiko gimė antrasis sūnus, S. Ficekas tapo ankstukų organizacijos „Das frühgeborene Kind“ („Anksčiau laiko gimęs vaikas“) garbės globėju. Viename iš interviu jis sakė, kad ši tema jam kelia itin didelį susirūpinimą, nes ankstukai yra didžiausia pediatrijos pacientų grupė ir labai nedaug tėvų susimąsto, ko reikėtų imtis priešlaikinio gimdymo atveju.

2020 m. S. Ficekas su Linda Has susilaukė sūnaus, o 2021 m. pora susituokė.

 Bibliografija 
 S. Ficeko bibliografija

 Išnašos 

Kategorija:Vokietijos rašytojai
Kategorija:Vokietijos žurnalistai